Ackers se Gloucester val wéér vas
Johan Ackermann, voormalige afrigter van die Leeus, se Gloucester het die afgelope naweek sy derde agtereenvolgende kragmeting in die Engelse Premierliga verloor. Ons taal: December 2012
Saterdagaand saam met Lise die eindrondte van die jaarlikse rieldanskompetisie by die Paarlberg-amfiteater bygewoon. Wat ’n belewenis! Hier het jy die uitdrukking van ’n stuk kultuur wat blykbaar in die middel van die vorige eeu al aan die uitsterf was. Springlewendig en perdfris! En dis nie net die outjies wat rieldans nie hoor, o nee. Kjennertjies wat nie ouer as sewe of agt gelyk het nie, het ook kom saamdans dat die stof sommer sukke bollings staan. Letterlik – daar’s stofsand gestrooi op die verhoog vir die effek. Wat ’n uitbundigheid en ’n lus vir die lewe. Van oraloor het die dansgroepe gekom, van Witzenberg hier naby, van Ceres en Wuppertal, van die Knersvlakte en nog verder noord, diep uit die Karoo.
Die ATKV verdien voorwaar ’n pluimpie vir hul pogings. Kom ons wees nou maar eerlik: van oudsher was die ATKV geassosieer met volksdanse en jukskei, ’n vertakking van die Christelike Nasionalisme. Maar met die rieldanskompetisie het hulle hulself omskep in ’n kulturele organisasie wat die essensie van ons Reënboognasie nastreef. Welgedaan!
Die Khoi en hul nasate het sedert die 17de eeu maar nog altyd aan die agterste speen moes suig. Die Nederlandse en Britse koloniale oorheersers het hul hartland geannekseer en hulle verdryf, die Boere het stelselmatig hul weiding afgevat en hulle verslaaf, vir die Nasionaliste was hulle nouliks tweederangse burgers, en die ANC het ook nie vreeslik erg aan hulle nie. Voortdurend ’n miskende volk dus.
Maar met iets soos die rieldanskompetisie is daar ’n kans op herlewing en identiteit, nie net by die ouer geslag wat onthou hoe dit was nie, maar ook by die jonger geslag wat dit van nuuts af beleef. ’n Bemoedigende en positiewe ervaring, iets wat mens met hoop vir ons seerkryland vervul.
Die nimlike Elias Nel, taal- en kultuurkenner, was die seremoniemeester, en Dawid Kramer het ook drie liedjies kom sing. Interessant, as mens die rieldans en Kramer se liedjies op dieselfde verhoog ervaar, is dit duidelik waar hy baie van sy inspirasie gekry het. Ook sy alombekende kostuum – die hoedjie, die onderbaadjie, die wye los broek en, les bes, die rooi vellies!
Die foto hierbo is van ’n rondte vroeër die jaar, maar dit gee ’n goeie idee van wat ons Saterdagaand meegemaak het. ’n Video van verlede jaar se finaal is hier.
Geskep deur Fred Pheiffer om 11:37 No comments: